Dubovcová, Jana, verejná ochrankyňa práv (2012-06-22):
Ďakujem pekne za slovo. Ďakujem aj prítomným poslancom, že mi dovolili predniesť tú správu teraz, teda po predĺžení času, ktorý si pôvodne na dnešné rokovanie dali. Som im za to veľmi vďačná, pretože v utorok prijímam stránky vo svojej kancelárii v úrade v Bratislave. Verejný ochranca práv nemá detašované pracoviská, takže ľudia sem cestujú z celého Slovenska a je to práve na utorok. Takže by som ich musela zrušiť, čo by mi bolo veľmi ľúto. Pokiaľ ide o samotnú správu, tak samotnú správu vypracoval verejný ochranca práv Doc. Kandráč, ktorý v tejto funkcii pôsobil desať rokov. Správu máte k dispozícii. Predpokladám, že tých, ktorých to zaujíma, sa s ňou oboznámili, bola prednesená aj vo výbore našom gestorskom, takže ja nebudem zdržiavať čítaním veľa podrobností z tejto správy. Základný údaj, ktorý sa týka predchádzajúceho roku, ktorý ja považujem za dôležitý, je ten, že v hodnotenom období bolo podaných 1 577 podnetov, z ktorých bolo preukázaných 129 porušení základného práva. Teda pripájam sa ku konštatovaniu môjho predchodcu, že Slovenská republika nepatrí medzi krajiny, v ktorých by v nejakom rozsiahlom rozmere dochádzalo k porušovaniu základných práv. Ale to neznamená, že sa týmto nemusíme zaoberať. Alarmujúce na tejto správe je to, že vlastne desať rokov sa opakujú približne tie isté porušenia základných práv. V každej správe sa najvyšší počet porušení preukazuje v porušení práva na prerokovanie veci bez zbytočných prieťahov a to sa týka veľa orgánov Slovenskej republiky a najmä súdov Slovenskej republiky. Takže toto ja považujem za dôležité, a preto aj ja budem v budúcnosti sústreďovať svoju pozornosť na túto problematiku. Ďalej by som poukázala a veľmi rada na to, že činnosť verejného ochrancu práv mala pozitívne následky na jednu inštitúciu v Slovenskej republike. Na č. listu 24 v tejto správe verejný ochranca práv v hodnotenom období skonštatoval v niektorých prípadoch zbytočné prieťahy v Sociálnej poisťovni, ale oproti predchádzajúcim obdobiam došlo v tejto oblasti k výraznému zlepšeniu. Dôvodom sú podľa verejného ochrancu práv najmä systémové zmeny, ku ktorým táto inštitúcia pristúpila, a niektoré sa udiali aj na základe odporúčaní verejného ochrancu práv. V tomto zmysle by som chcela pôsobiť aj ja v budúcnosti, aby činnosť verejného ochrancu práv sa zamerala najmä na to, aby sa postupne zlepšovalo fungovanie inštitúcií Slovenskej republiky. Ja sa zameriam vo svojej činnosti na prieťahy v súdnych konaniach, a to práve na systémové zmeny, a teda na činnosť súdov vo vzťahu k organizácii práce, ktorú používajú, či je dostatočná, či dostatočne rieši prieťahy v súdnom konaní. Tu budem spolupracovať aj s Ústavným súdom, na čom sme sa už dohodli. Ďalej v budúcnosti sa budem na základe tejto správy, ktorú som prečítala, a predchádzajúcich, zameriavať aj na bežnú prax a činnosť úradov práce, sociálnych vecí a rodiny v Slovenskej republike vzhľadom na to, že v tejto oblasti zisťujeme veľmi veľké nedostatky, keď porovnávame ciele a účely právnych predpisov, ktoré túto časť upravujú, a reálne výsledky v praxi. Ďalej sa budeme zaoberať niektorými témami, ktoré, ktoré máme na stole, čo sa týka súladnosti právnych predpisov s ústavou, a o všetkých výsledkoch našej činnosti budeme informovať Národnú radu. Táto správa, ktorú predkladám alebo ktorú predložil môj predchodca, je riadna správa. Verejný ochranca práv má právo podávať aj mimoriadnu správu Národnej rade Slovenskej republiky. Ak by taká situácia vznikla, tak toto právo využijem. Ďakujem za pozornosť.